**Vedtekter for Karmøy Arbeiderparti**

Fastsatt på årsmøte for Karmøy Arbeiderparti 13. februar 2008. Opphever med dette tidligere vedtekter for Karmøy Arbeiderparti. Godkjent av Rogaland Arbeiderparti 03.04.08 sak 78/08. Disse vedtektene er revidert 01.02.2012 etter nedleggelse av alle partiavdelinger i Karmøy. Revisjonen godkjent av Rogaland Arbeiderparti xx.xx.2012

**§ 1**

***Formål***

Karmøy Arbeiderparti skal arbeide for Det norske Arbeiderparti etter de retningslinjer som partiet har lagt fram i program, vedtekter og vedtak.

Disse vedtektene er bygget på Det norske Arbeiderpartis vedtekter, retningslinjer og står ikke i strid med dem. Ved eventuell motstrid skal Det norske Arbeiderpartiets vedtekter ha forrang. Vedtak og endringer av disse vedtektene skal godkjennes av styret i Rogaland fylkesparti før de gis virkning.

**§ 2**

***Medlemskap***

Alle som er enige i Det norske Arbeiderpartis formål og de til enhver tid gjeldende vedtekter kan bli medlem i Karmøy Arbeiderparti.

Som medlem regnes en person når innbetalt kontingent er registrert.

**§ 3**

***Organisering***

Medlemmene i Karmøy danner kommunepartiet. Medlemsmøtet er Karmøy Arbeiderpartis høyeste organ mellom årsmøtene.

**§ 4**

***Årsmøte***

Til årsmøtet inviteres alle medlemmer med tale-, forslags- og stemmerett.

Møtet skal kunngjøres minst fire uker før det avholdes. Årsmøtet behandler årsmelding fra styret, kommunestyregruppa, regnskap, innkomne forslag og valg i samsvar med disse vedtekter.

Forslag som medlemmene ønsker behandlet på årsmøtet, må sendes kommunepartiets styre senest to uker før årsmøtet. Styrets medlemmer har ikke stemmerett på årsmøtet ved behandling av beretning og regnskap.

**§ 5**

***Medlemsmøte***

Medlemsmøtet er Karmøy Arbeiderpartis høyeste myndighet mellom årsmøtene. Det tar avgjørelser i alle saker som ikke er tillagt partistyret eller kommunestyregruppa.

Medlemsmøter skal holdes så ofte styret bestemmer det, når kommunestyregruppa ber om det, eller når minst 2/5 av medlemmene ber om det.

På medlemsmøtet har alle medlemmer i kommunepartiet tale-, forslags- og stemmerett.

Medlemmer av partiets kommunestyregruppe skal ta del i medlemsmøtet. Når medlemsmøtet behandler kommunale saker, skal kommunestyregruppa fremme innstilling i den enkelte sak.

**§ 6**

***Styret***

Karmøy Arbeiderpartis styre består av 9 medlemmer og 2 varamedlemmer. Blant disse er leder, nestledere, sekretær, kasserer, studieleder og informasjonsansvarlig. Varamedlemmer kalles inn ved forfall.

Partistyret skal lede partiarbeidet i kommunen og sikre en god kontakt mellom partiets kommunegrupper og medlemmene.

Leder, nestledere, sekretær og kasserer utgjør arbeidsutvalget i styret og velges for 2 år slik at leder, politisk nestleder og kasserer trer ut samtidig, og studieleder og sekretær samtidig.

Et av styrets kvinnelige medlemmer innehar også funksjonen kvinnekontakt.

Tiltredende medlemmer med alle rettigheter er:

Leder i kommunestyregruppen, medlem i fylkesstyret, medlem av fylkestinget og representant for Karmøy AUF. Dersom det er flere AUF-lag, velges AUFs representant av et felles styremøte.

**§ 7**

***Nominasjon til kommunestyrevalg***

1. Medlemsmøtet velger en nominasjonskomité på minst fem medlemmer med varamedlemmer, etter forslag fra partistyret.

2. Medlemmene skal gis muligheten til innen en fastsatt frist å sende nominasjonskomiteen forslag på medlemmer de ønsker nominert.

3. Nominasjonskomiteen skal utarbeide et foreløpig forslag til liste som offentliggjøres for medlemmene. Listeforslaget skal også omfatte forslag på ordfører og varaordfører.

4. Medlemmene skal innen en nærmere fastsatt tidsfrist sende sine endringsforslag til nominasjonskomiteen.

5. Medlemsmøtet foretar den endelige nominasjon på et eget nominasjonsmøte. Nominasjonskomiteen legger på dette møtet fram sitt endelige forslag til liste, der det er innarbeidet de endringsforslag som komiteen har sluttet seg til. Før en begynner selve nominasjonen, fastsetter nominasjonsmøtet hvor mange som skal utheves. På nominasjonsmøtet nomineres først ordførerkandidat og varaordførerkandidat. Disse skal utheves.

6. Karmøy Arbeiderparti skal sluttbehandle kommunevalgprogram før nominasjonene finner sted.

Rådgivende avstemning over kandidater kan holdes, før nominasjonskomiteen fremmer sitt første nummererte listeforslag.

**§ 8**

***Kommunestyregruppen***

1. Styret i Karmøy Arbeiderparti skal umiddelbart etter et kommunestyrevalg innkalle partiets representanter i det nye kommunestyret til et fellesmøte med partistyret for å konstituere kommunestyregruppa.

2. Partistyret og gruppestyret innstiller i fellesskap overfor medlemsmøtet på partiets kandidater til formannskapet og andre kommunale styrer, utvalg og råd.

3. Kommunestyregruppa skal i samarbeid med partistyret arbeide etter partiets program, vedtekter og vedtak. Gruppa er ansvarlig overfor kommunepartiet.

4. Kommunepartiets leder og inntil to andre styremedlemmer utpekt av partistyret tiltrer kommunestyregruppa med tale-, forslags- og stemmerett.

5. Kommunepartiets leder eller annet styremedlem utpekt av styret tiltrer formannskapsgruppa med fulle rettigheter

6. Gruppa holder møter så ofte det trengs og skal foran hvert møte i kommunestyret gå gjennom møtets saksliste. Det føres protokoll på gruppas møter. Gruppa legger fram en årsmelding for årsmøtet i kommunepartiet.

7. Vedtak i kommunestyregruppa eller i kommunepartiet er bindende. Ønsker noen å stå fritt i forhold til slike vedtak, må kommunestyregruppa eller kommunepartiet avgjøre dette.

8. Den som er innhabil etter forvaltningslovens § 6 i en sak som behandles i partiets organer eller i kommunestyregruppe, fylkestingsgruppe mv. er å anse som inhabile og kan således ikke ta del i behandlingen av saken.

9. Partiets representanter i kommunale styrer og utvalg skal danne grupper. Disse gruppene skal organiseres og arbeide etter de regler som er trukket opp for kommunestyregruppa i foregående punkter.

10. Partistyret skal i samarbeid med styret for kommunestyregruppa sørge for at det blir holdt fellesmøter av partiets representanter i kommunale styrer og utvalg. Dette skal fremme godt og planmessig samarbeid mellom gruppene.

11. Kommunale saker skal behandles av medlemsmøtet når styret for kommunestyregruppa ber om det, når et flertall i kommunestyre-gruppa krever det, når partistyret bestemmer det, eller når medlemsmøtet ber om det.

**§ 9**

***Revisjon***

Årsmøtet velger to revisorer med vararevisorer. Disse reviderer regnskapet og gir innberetning til årsmøtet og til fylkespartiet.

**§ 10**

***Kontingenten***

Kommunepartienes andel av kontingenten fastsettes av landsmøtet til Det norske Arbeiderparti.

**§ 11**

***Eksklusjon***

Medlemsmøte kan ekskludere medlemmer som har brutt seg mot partiets vedtekter, program, lover eller retningslinjer.

Prosedyre for eksklusjon gjøres i henhold til de sentrale vedtektene for Det norske Arbeiderparti.

**§ 12**

***Oppløsning***

Dersom Karmøy Arbeiderparti blir oppløst skal alle dets eiendeler tilfalle Rogaland fylkesparti.